אנו זוכרים - תערוכה לזכר השואה בדובאי

אנו זוכרים היא תערוכת קבע לזכר השואה שנפתחה ב-26 במאי 2021 במוזיאון מפגש התרבויות בדובאי. זאת התערוכה היחידיה בנושא השואה בעולם הערבי.

 מוזיאון מפגש התרבויות 
מוזיאון מפגש התרבויות הוא מוזיאון פרטי שנפתח בדובאי ב-27 בינואר 2014. הוא מארח את האוסף שבנה במשך 30 שנה אחמד עובייד אל מנסורי, חבר פרלמנט לשעבר באיחוד האמירויות הערביות.

בשש גלריות המוזיאון מוצגים פריטים בעלי ערך היסטורי רב המשקפים את מגוון התרבויות, האמונות והדתות שהתקיימו בחצי האי ערב וממחישים את מורשת דובאי ואיחוד האמירויות כצומת של נתיבי סחר בינלאומיים, בזכותם התקיימו חילופי תרבות בין אירופה, אסיה ואפריקה.

בין פריטים אלה נמצאים גם פריטים הקשורים להיסטוריה של העם היהודי כגון מפות שהוכנו בשנת 1946 במסגרת ועדת החקירה האנגלו-אמריקאית לענייני ארץ ישראל, נטלת נחושת ייחודית ונדירה מהאזור, מכתב מקורי של בנימין זאב הרצל בחתימתו, צילום של הצהרת בלפור וכרזה בעברית עליה הפסוק "אשת חייל מי ימצא, ורחוק מפנינים מכרה" (מ"ג משלי לא י). על משקוף דלת הכניסה לגלריה "פלסטין וארץ הקודש" קבועה מזוזה.

 התערוכה לזכר השואה 
התערוכה לזכר השואה נפתחה ב-26 במאי 2021 תחת הכותרת "אנו זוכרים", בגלריה של מוזיאון מפגש התרבויות בדובאי. בטקס השתתפו איתן נאה הממונה על היחסים בשגרירות ישראל באבו דאבי, פיטר פישר, שגריר גרמניה באיחוד האמירויות, הרב יהודה סרנה (אנ'), רבה הראשי של המועצה היהודית באיחוד האמירויות, הרב לוי דוכמן, שליח חב"ד, רבה של הקהילה היהודית באיחוד האמירויות,רוס קריאל (אנ'), נשיא קהילת איי התמרים, ונציגים נוספים של הקהילה היהודית באיחוד האמירויות.
ממוזער|תמונת הילד מגטו ורשה המוצגת בתערוכה
אוצרת התערוכה היא יעל גרפי, ישראלית בוגרת בית הספר לתיירות, מדריכת טיולים בדובאי ואיחוד האמירויות המתגוררת בדובאי. היוצר הישראלי בן סיילס, גם הוא מדריך טיולים בדובאי, סייע בתכנון הפנימי ובעיצוב מיצג הילד מגטו ורשה.

התערוכה מספקת למבקר מידע על רדיפת יהודי אירופה על ידי גרמניה הנאצית ועל שרשרת האירועים שהובילו להשמדתם של שישה מיליון יהודים, החל מאירועי ליל הבדולח ועד ליישומו המלא של הפתרון הסופי. התערוכה מאפשרת מבט על הקהילות היהודיות השונות שנספו ואבדו בשואה.

המוצגים כוללים תמונות, עדויות אישיות של שורדי שואה וסיפורים על נספים בשואה, ומיצגים לזכר מיליון וחצי ילדים יהודים שנרצחו בשואה.

בין העדויות והסיפורים, עדותו של שורד השואה שאול (אלכסנדר) פרקש, וסיפורו של מויזיס ווסקין-נהרטבי שלימד עברית וערבית בגטו טרזינשטט ונרצח באושוויץ.

מיליון וחצי הילדים שנספו בשואה מונצחים באמצעות סיפוריהם של הילדים אנה פרנק, שמתה מטיפוס במחנה ברגן בלזן, ופטר גינז שנרצח באושוויץ, אשר יומניהם פורסמו לאחר מותם.

במרכז אולם התצוגה ניצבת תמונתו המפורסמת של הילד מגטו ורשה, עיניו התמימות מתחת לכובע הקסקט והידיים המורמות בצייתנות. מהתקרה מכוונים אליו מכל כיוון רובים מקוריים מתקופת מלחמת העולם השנייה, ומסביב תמונות הקורבנות ושמותיהם.

למייסד התערוכה חשוב להצביע על הקרבה התרבותית בין היהודים למוסלמים ועל היחסים הטובים ששררו בין בני שתי הדתות.

על אחד הקירות בתערוכה תלוי פוסטר המציג את הציטוט מהמשנה:


יחד עם הפסוק המקביל בקוראן (סורת אל-מאאידה 32):

מקום של כבוד ניתן בתערוכה למוסלמים שהצילו יהודים בתקופת מלחמת העולם השנייה. מסופר בה על מאות היהודים שמצאו מקלט בשנת 1943 אצל שכניהם המוסלמים באלבניה, על מוחמד חלמי, רופא מצרי, חסיד אומות העולם, שהציל משפחה יהודים בברלין ועל סלאחטין אולקומן דיפלומט טורקי, חסיד אומות העולם, שהציל יהודים בעת הכיבוש הנאצי של איי הדודקאנס והאי רודוס.

קישורים חיצוניים


הערות שוליים

קטגוריה:זיכרון השואה
קטגוריה:דובאי